PTT ยังระมัดระวังลงทุนช่วงศก.แย่-มองหุ้นร่วงเป็นจังหวะเข้าซื้อ
PTT ยังระมัดระวังลงทุนช่วงศก.แย่แม้เงินสดในมือสูงถึง 6-8 หมื่นลบ.-มองหุ้นร่วงเป็นจังหวะเข้าซื้อ
25 ส.ค. 2558

นายวิรัตน์ เอื้อนฤมิต ประธานเจ้าหน้าที่บริหารการเงิน บริษัท ปตท. จำกัด (มหาชน) หรือ PTT เปิดเผยว่า แนวโน้มภาวะเศรษฐกิจโลกที่ชะลอตัว ทำให้บริษัทยังคงระมัดระวังการลงทุนแม้ว่าจะมีสภาพคล่องในมือสูง
โดยมีเงินสดราว 6-8 หมื่นล้านบาทที่สำรองไว้เพื่อเตรียมพร้อมในการทำธุรกิจในอนาคต ขณะเดียวกัน ปตท.ก็มีการบริหารความเสี่ยงทั้งในส่วนอัตรากำไร(มาร์จิ้น) อัตราแลกเปลี่ยน ซึ่งดำเนินการมาเป็นปกติอยู่แล้ว ทั้งนี้ เงินสดของทั้งกลุ่ม ปตท.ขณะนี้อยู่ที่ 2.5-3.0 แสนล้านบาท
ด้านราคาน้ำมันดิบดูไบที่ปรับลดลงมามากอยู่ในระดับ 43 เหรียญสหรัฐ/บาร์เรล น่าจะเป็นความผันผวนระยะสั้น และเชื่อว่าจะไม่ปรับลงไปสู่ระดับ 30 เหรียญสหรัฐ/บาร์เรล เพราะการผลิตน้ำมันยังมีต้นทุนการผลิตมากพอสมควร โดย ปตท.ยังมองราคาน้ำดิบดูไบเฉลี่ยทั้งปีที่ 50-60 เหรียญสหรัฐ/บาร์เรล
ขณะที่สถานการณ์ราคาน้ำมันที่ปรับลดลงในช่วงปี 51 กับปัจจุบันมีความแตกต่างกัน โดยในครั้งก่อนเป็นผลจากภาวะดีมานด์และซัพพลาย แต่ในปีนี้มีเรื่องของภาพภาวะเศรษฐกิจโลกเข้ามาเพิ่มเติมด้วย
ส่วนราคาหุ้น PTT ที่ปรับลดลงมานั้น มองว่าเป็นราคาถูกแล้ว ซึ่งนักลงทุนควรเข้าไปลงทุนในจังหวะที่ดี เพราะเป็นหุ้นพื้นฐานดี
 